Kortrijkeko Borgoinako gaztelua

Kortrijk-eko Borgoinako gaztelua 1394 eta 1684 artean Kortrijk hiri belgikarrean (frantsesez Courtrai) existitu zen gaztelu ohia da. Borgoinako Filipe Ausarta (1342–1404) dukeak eraiki zuen eta gaur egungo arrain-merkatuaren ondoan zegoen.

880. urte aldera, normandiarrek gotorleku bat eraiki zuten negua pasatzeko. 1000. urte inguruan, Balduin IV.a Flandriakoak (980-1035) gaztelu bat eraiki zuen hiriko biztanleen kontura. Jacques de Chatillonek (+1302), Filipe I.a Nafarroakoa eta IV.a Frantziakoa erregearen basailuak (1268-1314), gaztelu berri bat eraiki zuen. Baina Frantziako erregeordearen eta Flandriako diputatuen arteko 1316ko itun baten bidez, hura eraistea eta beste bat eraikitzea debekatzea erabaki zen. Hala ere, 1337an Kortrijk-eko biztanleei baimena eman zitzaien, beste behin ere, gaztelu berri bat eraikitzeko.

1382an Frantziako armadako mertzenario bretoiek eraso eta su eman zioten hiriari. Borgoinako dukeak, Filipe Ausartak (1342-1404), gotorleku hobe bat eraikitzea erabaki zuen, flandriar herriaren matxinadei aurre egiteko ere balioko zuena. 1369tik Margarita Dampierrekoarekin (1350-1405) ezkonduta zegoen, Luis kondearen oinordeko bakarrarekin. 1384an kondea hil zenean, Margaritak Flandriako konderria oinordetu zuen. 1386an gaztelu berria eraikitzea agindu zuen. Lanak 1394an hasi ziren eta gaztelu zaharreko harriak aprobetxatzeaz gain, Tournaiko (Brabante) kareharria eta hareharria erabili ziren eskualdeko beste hainbat eraikuntzatan bezala. 1398ko apirilean dorre nagusiak bukatuta zeuden eta gaztelua inguratzen zuen lubakia hasita zegoen. Lanak 1402ko apirilaren 27an amaitu ziren.

Gaztelua Joan Beldur Gabeak (1371-1419) eta frantsesek handitu zuten. Bileren Gerrara arte iraun zuen osorik, Frantzia, beste behin ere, Flandes osoa bereganatzen saiatzen denean, eta hiria okupatzen duenean. 1684ko azaroaren 29an, bolbora leherketa batek gaztelua suntsitu zuen. Mende oso batez ez ziren aurriak ukitu. Frantsesek 1744an Courtrai berriro okupatu zutenean, hiriko gotorlekuak suntsitu zituzten, Broelgo Dorreak izan ezik.

 Erreferentziak 

 Kanpo estekak 

Kategoria:Behinolako gazteluak
Kategoria:Belgikako gazteluak